Diari Oficial de la Generalitat Valenciana


Sumari del DOGV 2470, del 15-03-1995 (1995/834127)

RESOLUCIÓ de 13 de febrer de 1995, del director general de Transports, sobre dies de descans obligatori en la prestació de serveis de transport públic de viatgers en automòbils de turisme en l'àrea de prestació conjunta d'Alacant.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2470

Data del DOGV
:   15-03-1995

Secció del DOGV
:   ALTRES DISPOSICIONS

Número del document
:   1995/834127


Data del document
:   13-02-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Anàlisi jurídica

RESOLUCIó de 13 de febrer de 1995, del director general de Transports, sobre dies de descans obligatori en la prestació de serveis de transport públic de viatgers en automòbils de turisme en l'àrea de prestació conjunta d'Alacant.   
L'article 15 de l'Ordre de la Conselleria d'Obres Públiques, Urbanisme i Transports, del 12 de juliol de 1994, per la qual es crea l'àrea de prestació conjunta d'Alacant per als serveis de transport públic de viatgers en automòbils de turisme estableix que la prestació i el compliment del servei en l'àrea s'ajustarà al que estableix l'ordenança reguladora del servei d'auto-taxi de l'Ajuntament d'Alacant, que es considerarà vigent fins a la promulgació per part de la Conselleria del reglament regulador dels serveis de transport públic de viatgers en aquesta àrea conformement amb la disposició transitòria 4 de l'ordre esmentada.  
D'altra banda, l'ordenança reguladora del servei d'auto-taxi, aprovada pel Ple de l'Ajuntament d'Alacant el dia 17 de juliol de 1986, en l'article 26 estableix que durant els dies de descans establerts, els vehicles no podran realitzar cap servei, i preveu l'obligació de senyalitzar els vehicles en el seu exterior amb les lletres inicials corresponents als dies dels seus descansos setmanals obligatoris, que, per als titulars de les 479 llicències d'Alacant, es fixaren de manera rotatòria cada any, per grups de vuitanta taxis aproximadament, per Decret de l'Alcaldia de 5 de desembre de 1991.  
L'aplicació d'un criteri d'igualtat de tracte entre tots els taxistes de l'àrea pel que fa a drets i obligacions en la prestació de serveis exigeix la fixació de dies de descans setmanal obligatori també per als titulars de llicències d'auto-taxis dels municipis del Campello, Mutxamel, San Juan de Alicante i Sant Vicent del Raspeig, que aporten a l'àrea un total de 52 llicències d'auto-taxi.  
Per tot això, d'acord amb les atribucions contingudes en la disposició final única de l'ordre de 12 de juliol de 1994, de la Conselleria d'Obres Públiques, Urbanisme i Transports, i, sense perjudici de la reconsideració dels sistema de descans que es regula si l'experiència ho aconsellava, resolc:  
Article primer  
La prestació dels transports públics en vehicles de turisme en l'àrea de prestació conjunta d'Alacant es farà sota el règim de descans obligatori d'un dia a la setmana, de dilluns a divendres, exclosos els dies festius i els dies 21, 22 i 23 de juny.  
El servei de dissabtes i diumenges es prestarà cada setmana descansant un dels dos dies i prestant servei l'altre, llevat del tram horari comprés entre les 22 h del dissabte i les 6 h del diumenge, en què no hi haurà limitacions.  
El règim de descans assenyalat es considera sense perjudici de l'obligació de concórrer diàriament a la prestació del servei en dies de treball per garantir que la demanda de l'usuari siga globalment atesa.  
Article segon  
1. Els dies de descans setmanals obligatoris que regiran durant l'any 1995, d'acord amb el número d'autorització de l'àrea de prestació conjunta que l'auto-taxi posseïssca, seran aquests:  
Dilluns. Autoritzacions de la 192 a la 286; 480, 487, 493, 494, 495, 496, 509, 510, 511, 512 i 513.  
Dimarts. Autoritzacions de la 287 a la 383; 481, 482, 488, 497, 498, 499, 514, 515, 516 i 517.  
Dimecres. Autoritzacions de la 384 a la 479; 483, 489, 490, 500, 501, 502, 519, 520 i 521.  
Dijous. Autoritzacions de la 001 a la 095; 484, 485, 491, 503, 504, 505, 522, 523, 524, 525 i 526.  
Divendres. Autoritzacions de la 096 a la 191; 486, 492, 506, 507, 508, 527, 528, 529, 530 i 531.  
Aquest sistema de descans serà rotatori anualment, a partir del dia 1 de gener de 1996.  
Els dies de descans setmanal aniran assenyalats exteriorment en els vehicles amb les inicials del dia de la setmana (dl, dt, dm, dj, dv) que els corresponga cada any.  
Es considerarà dia de descans el temps comprés entre les 0 h del dia de la data que corresponga descansar i les 24 h del mateix dia.  
Article tercer  
El servei de dissabtes i diumenges es prestarà sota un règim de torns en els quals romandrà la meitat de la flota, llevat del tram horari comprés entre les 22 h del dissabte fins a les 6 h del diumenge, que s'organitzarà d'aquesta manera:  
- Els dissabtes i els diumenges de data senar prestaran servei els auto-taxis amb el número d'autorització de l'àrea senar, i la resta de vehicles descansarà.  
- Els dissabtes i diumenges de data parella prestaran servei els auto-taxis amb el número d'autorització de l'àrea senar, i la resta de vehicles descansarà.  
DISPOSICIó FINAL  
La resolució entrarà en vigor l'endemà de la seua publicació en el Diari Oficial de la Generalitat Valenciana.  
Contra aquesta resolució, que no esgota la via administrativa, es podrà interposar un recurs ordinari, davant el conseller d'Obres Públiques, Urbanisme i Transports, en el termini d'un mes, comptat a partir de l'endemà de la seua publicació en el Diari Oficial de la Generalitat Valenciana, d'acord amb el que estableix l'article 107.1, en relació amb el 114 i següents de la Llei 30/1992, de Règim Jurídic de les Administracions Públiques i del Procediment Administratiu Comú.  
Tot això, sense perjudici que es faça servir qualsevol altra via que es considere oportuna.  
València, 13 de febrer de 1995.- El director general de Transports: Gaetà Roca i Giner.